**সিনেমায় আইটেম গার্ল সোনিয়া**

সরকারি অনুদানে নির্মিত হৃদি হকের পরিচালনায় ‘১৯৭১ সেইসব দিন’ সিনেমাটি মুক্তি পাবে শিগগিরই। এ সিনেমার আইটেম গানে পারফর্ম করেছেন সোনিয়া হোসাইন।

এর আগে গানের ভিডিও কিংবা নাটকে অভিনয় করলেও সিনেমার গানে পারফর্ম এটাই প্রথম তার। তবে এ গানটি বাণিজ্যিক ঘরানার আইটেম গানের মতো নয় বলে জানিয়েছেন নির্মাতা। গানের শিরোনাম ‘ইয়ে শ্যামে’। লিখেছেন চয়নিকা দত্ত। সুর ও সংগীতায়োজন করেছেন দেবজ্যোতি মিশ্র। গেয়েছেন ভারতের সঞ্চারি সেনগুপ্তা।

এতে অভিনয় প্রসঙ্গে সোনিয়া হোসাইন বলেন, ‘প্রায় দুদিন এ গানের শুটিং হয়েছিল। বুলবুল একাডেমিতে সেট ফেলে মহড়া হয়েছিল। বলা যায় গানটিকে পারফেক্ট করার জন্য যা যা প্রয়োজন ছিল সবই করা হয়েছে। আমি নিজেকে কখনই পর্দায় এতটা প্রাণবন্ত, এতটা গ্ল্যামারাস দেখিনি। আশা করছি দর্শকেরও ভালো লাগবে।’ গানটি গতকাল ইউটিউবে প্রকাশ হয়েছে।